Diari Oficial de la Generalitat Valenciana


Sumari del DOGV 7885, del 30-09-2016 (2016/7539)

ORDRE 62/2016, de 28 de setembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions destinades a les federacions esportives amb participació com a seleccions de la Comunitat Valenciana en els campionats d'Espanya.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/09/28/62/dof/vci/html**

### Dades del document

Número de DOGV
:   7885

Data del DOGV
:   30-09-2016

Secció del DOGV
:   I. DISPOSICIONS GENERALS

Número del document
:   2016/7539


Data del document
:   28-09-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 62/2016, de 28 de setembre, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions destinades a les federacions esportives amb participació com a seleccions de la Comunitat Valenciana en els campionats d'Espanya.  
 [2016/7539]  
ÍNDEX  
  
Preàmbul  
Article 1. Objecte  
Article 2. Entitats beneficiàries  
Article 3. Naturalesa jurídica i procediment  
Article 4. Finalitat de les subvencions  
Article 5. Sol·licituds i termini de presentació  
Article 6. Comissió tècnica d'avaluació i barem aplicable  
Article 7. Resolució de concessió  
Article 8. Publicitat de les subvencions  
Article 9. Obligacions de les entitats beneficiàries  
Article 10. Modificació de la resolució de concessió  
Article 11. Compatibilitat de les subvencions  
Article 12. Procediment de pagament  
Article 13. Justificació de la subvenció  
Article 14. Pla de control  
Article 15. Despeses excloses de finançament a càrrec de la subvenció concedida  
Article 16. Invalidesa de la resolució de la concessió  
Article 17. Reintegrament i/o revocació de les subvencions  
Disposició addicional única. Incidència pressupostària  
Disposició final primera. Normativa aplicable  
Disposició final segona. Delegació i desenvolupament  
Disposició final tercera. Entrada en vigor  
  
  
PREÀMBUL  
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, en l'article 49.1.28, estableix la competència exclusiva de la Generalitat en matèria d'esports.  
D'altra banda, l'article 6 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, atribueix a la Conselleria d'Educació, Investigació, Cultura i Esport la competència en matèria d'esport.  
La Llei 2/2011, de la Generalitat, de 22 de març, de l'Esport i l'Activitat Física de la Comunitat Valenciana, estableix, en l'article 3, entre altres línies generals d'actuació de la Generalitat, la de garantir la presència i difusió dels valors i símbols oficials en totes aquelles activitats i esdeveniments esportius en què participe l'Administració autonòmica, amb especial atenció a les seleccions autonòmiques de la Comunitat Valenciana. Igualment, en l'article 8, estableix com una de les seues competències col·laborar amb les federacions esportives en matèria d'esport d'elit, a fi de millorar el nivell dels esportistes de les seleccions autonòmiques.  
Les ajudes que s'atorguen a l'empara d'aquestes bases no necessiten notificació a la Comunitat Europea perquè no tenen els requisits de l'article 107 del Tractat de Funcionament de la Unió Europea, segons el que disposa el Decret 147/2007, de 7 de setembre, del Consell, ja que no comporten cap avantatge econòmic atés que les entitats a què van dirigides les subvencions no exerceixen activitats econòmiques en què s'oferisquen al mercat béns o serveis. Per tant, no hi ha possibilitat de falsejament de la competència. Les entitats beneficiàries han de presentar una liquidació específica de l'activitat subvencionada que permeta comprovar que aquesta ajuda no comporta cap benefici econòmic.  
  
De conformitat amb l'article 164.a de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, per la Resolució de 30 d'agost de 2016, del conseller d'Educació, Investigació, Cultura i Esport, s'aprova el Pla Estratègic de Subvencions 2016-2019 de la Conselleria d'Educació, Investigació, Cultura i Esport, que inclou la línia de subvenció objecte d'aquestes bases.  
Per això, d'acord amb les facultats que em confereixen l'article 28 de la Llei 5/1983, de 30 de desembre, del Consell; l'article 160.2 de la Llei 1/2015, de 6 de febrer, de la Generalitat, d'Hisenda Pública del Sector Públic Instrumental i de Subvencions, i també el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esports, i vistos els informes preceptius, el resultat del tràmit d'informació pública i d'audiència, i d'acord amb el Consell Jurídic Consultiu,  
  
  
  
ORDENE  
  
Article 1. Objecte  
Aquesta ordre té com a objecte establir les bases reguladores per a la concessió de subvencions a les federacions esportives per a seleccions esportives de la Comunitat Valenciana.  
  
Article 2. Entitats beneficiàries  
Aquesta ordre s'aplica a les federacions esportives que desenvolupen l'activitat dins de l'àmbit competencial de la Generalitat i que compleixen tots els requisits que estableix l'article 13 de la Llei 38/2003, de 17 de novembre, General de Subvencions. La documentació que ho acredite s'ha d'adjuntar en la corresponent sol·licitud de subvenció, segons l'article 5 d'aquesta ordre.  
  
Article 3. Naturalesa jurídica i procediment  
1. El procediment s'iniciarà d'ofici, per convocatòria pública mitjançant una resolució en què es farà menció expressa a aquesta ordre i es donarà publicitat de les línies de crèdit i l'import global màxim destinat a la concessió d'aquestes ajudes, d'acord amb el que establisca la corresponent llei de pressupostos de la Generalitat.  
2. Les ajudes que es concedisquen tindran el caràcter de subvenció. Correspon la instrucció i ordenació d'aquestes al servei que tinga assignada la funció de tramitació de les subvencions per a seleccions esportives, adscrit a la direcció general amb competència en matèria d'esport. La seua concessió es tramitarà en règim de concurrència competitiva, que es realitzarà mitjançant la comparació de les sol·licituds presentades, amb l'objecte d'establir una prelació entre aquestes.  
  
Article 4. Finalitat de les subvencions  
1. Les subvencions adreçades a les federacions esportives objecte d'aquestes bases tindran com a finalitat donar suport a la participació de les seleccions esportives de la Comunitat Valenciana en els campionats d'Espanya oficials per seleccions autonòmiques, a fi de millorar la imatge de la Comunitat Valenciana, i equipar la selecció d'una forma homogènia. Excepcionalment, per als esports autòctons, atés que les competicions d'àmbit territorial superior a la Comunitat Valenciana no estan convocats per una federació espanyola, es consideraran altres competicions de seleccions d'àmbit nacional o internacional.  
  
2. A l'efecte d'aquesta ordre, s'entén per campionat d'Espanya per seleccions autonòmiques la competició única en el calendari anual de la federació espanyola corresponent, l'objecte de la qual siga obtindre una classificació final oficial per comunitats autònomes en una determinada modalitat esportiva i categoria. Ha d'incloure en la seua denominació els termes: campionat d'Espanya de seleccions autonòmiques, de comunitats autònomes, de federacions o semblant.  
3. Les subvencions s'han de destinar, obligatòriament i en primer lloc, a finançar les despeses dels equipaments esportius per a esportistes i tècnics de les diferents seleccions que participen en els campionats, allistats en l'apartat 1 d'aquest article, de l'any a què fa referència la convocatòria. A més, es podran destinar a altres despeses derivades de la participació d'aquestes seleccions en els esmentats campionats, com ara el desplaçament, l'allotjament i la restauració.  
Queden totalment excloses les despeses d'un altre tipus de concentracions prèvies o preparatòries per a aquests campionats.  
4. Les activitats de seleccions objecte de subvenció hauran d'haver-se realitzat des de l'1 de desembre de l'any anterior fins al 30 de novembre de l'any de la convocatòria.  
5. Els campionats de seleccions als quals fan referència aquestes bases hauran de ser convocats específicament, quant al nombre d'esportistes de cada selecció i sistema de puntuació concret. No es consideren com a tal la suma de puntuació d'esportistes individuals que participen pel seu club, classificació per medaller, o semblants sistemes d'extracció de classificacions.  
  
Article 5. Sol·licituds i termini de presentació  
1. Les sol·licituds de subvenció hauran d'ajustar-se al model inclòs en cada convocatòria anual, en la qual s'ha d'expressar la quantitat que se sol·licita. Les sol·licituds hauran d'adjuntar la documentació que determine l'esmentada convocatòria i que, com a mínim, acredite els requisits per a ser entitat beneficiària. Així mateix, l'ha de signar la persona que en el moment de presentar-la tinga la representació de la federació esportiva, i adjuntar el document que ho acredite, llevat que l'acreditació conste en la direcció general amb competències en matèria d'esport.  
2. A més de la informació i documentació que es determine en la convocatòria anual, l'òrgan instructor podrà, en qualsevol moment de la tramitació de l'expedient, demanar qualsevol altra que considere necessària per al millor coneixement i comprensió de l'aplicació de la subvenció.  
3. Les sol·licituds, juntament amb la documentació corresponent, s'han de presentar preferentment en el registre de la conselleria competent en matèria d'esport, i en les direccions territorials amb competència en matèria d'esports d'Alacant, Castelló i València, o en qualsevol dels llocs a què fa referència la legislació sobre el procediment administratiu comú.  
En cas de tramesa per correu certificat, la presentació de la documentació en l'oficina de correus corresponent haurà d'efectuar-se en sobre obert, a fi que en la capçalera del primer full de la documentació presentada es facen constar clarament el nom de l'oficina, la data i el lloc de l'admissió.  
Així mateix, aquest procediment estarà publicat en la seu electrònica de la Generalitat, https://sede.gva.es, i es podrà realitzar la presentació telemàtica de les sol·licituds, per a això, s'ha d'accedir al catàleg de procediments administratius de la Generalitat. Per a poder tindre accés a aquest sistema telemàtic, la persona que el sol·licite haurà de disposar d'algun dels sistemes de firma electrònica admesos en la seu de la Generalitat. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de representacions de caràcter voluntari davant de la Generalitat per a la realització de tràmits per via telemàtica. Si alguns dels documents que s'han d'aportar juntament amb la sol·licitud no poden ser presentats de forma telemàtica, se'n realitzarà el lliurament per Registre d'Entrada, en el termini més breu possible dins de l'establit.  
4. Quan la sol·licitud no tinga els requisits o falte algun document complementari dels exigits, es requerirà l'entitat interessada perquè l'esmene en el termini de 10 dies, amb indicació que, si no ho fa així, es considerarà que desisteix de la seua petició, després de la resolució dictada a aquest efecte, de conformitat amb el que preveu la legislació sobre el procediment administratiu comú.  
  
Article 6. Comissió tècnica d'avaluació i barem aplicable  
1. Es constituirà una comissió tècnica d'avaluació formada per cinc membres, designats per la persona titular de la direcció general amb competència en matèria d'esport, encarregada de l'estudi i valoració de les sol·licituds presentades. Aquesta comissió estarà composta per la persona que ocupe la direcció del servei amb competències en la tramitació d'aquestes subvencions, que la presidirà, i quatre tècnics o tècniques de la direcció general amb competències en esport i de les direccions territorials d'esport, una de les quals actuarà com a secretari o secretària de la comissió.  
El règim jurídic de la comissió serà l'establit en la legislació de règim jurídic del sector públic.  
2. La valoració de les sol·licituds s'efectuarà atenent els criteris següents:  
a) Esportistes d'elit (fins a un màxim de 200 punts).  
Esportistes participants amb les seleccions en el campionat d'Espanya oficial de seleccions autonòmiques celebrat l'any anterior a la convocatòria, que estiguen inclosos en l'última llista anual d'esportistes d'elit de la Comunitat Valenciana, publicada en el Diari Oficial de la Comunitat Valenciana abans de finalitzar el termini de presentació de sol·licituds:  
- Per cada esportista d'elit de nivell promoció: 5 punts.  
- Per cada esportista d'elit de nivell B: 20 punts.  
- Per cada esportista d'elit de nivell A: 50 punts.  
b) Nombre d'esportistes (fins a un màxim de 200 punts).  
Nombre d'esportistes amb els quals la federació corresponent haja participat o participarà en els campionats d'Espanya oficials durant l'any de la convocatòria:  
- Per cada esportista de categoria sénior o absoluta: 4 punts.  
- Per cada esportista de categoria immediata inferior a la sénior major de 17 anys (sub23, sub21, júnior, juvenil, etc.): 3 punts.  
- Per cada esportista de categoria cadet o infantil (entre 12 i 16 anys): 2 punts.  
- Per cada esportista de qualsevol altra categoria: 1 punt.  
c) Nombre de seleccions participants (fins a un màxim de 200 punts).  
Nombre de seleccions autonòmiques, masculines, femenines o mixtes, amb les quals la federació corresponent haja participat ja o participarà en els campionats d'Espanya oficials de seleccions de l'any de la convocatòria:  
- Per cada selecció participant en un campionat d'Espanya oficial amb classificació i participació exclusiva i única per seleccions autonòmiques: 25 punts.  
- Per cada selecció en un campionat d'Espanya amb classificació oficial per seleccions autonòmiques i participació no exclusiva i única per seleccions: 10 punts.  
- Addicionalment, per selecció femenina participant: 3 punts.  
Cada selecció d'una determinada modalitat i categoria només serà valorada una vegada.  
d) Resultat obtingut l'any anterior a la convocatòria (fins a un màxim de 200 punts).  
Per haver quedat classificats, com a selecció, entre els tres primers llocs en cada una de les categories i modalitats, en els campionats d'Espanya oficials de seleccions:  
- Primer lloc: 80 punts  
- Segon lloc: 60 punts  
- Tercer lloc: 40 punts  
e) Repercussió internacional de l'esport (esports olímpics i no olímpics) i esports autòctons (fins a 100 punts).  
f) Participació en campionats de seleccions en modalitats esportives que en atenció a la diversitat i la integració social estiguen destinades per a persones amb discapacitat (fins a 100 punts).  
3. Per als esports autòctons s'han d'aplicar els criteris de valoració del punt 2 d'aquest article a les competicions d'àmbit nacional o internacional en les quals participen com a selecció.  
4. Acabada la valoració, s'ha d'establir un ordre de prelació entre les sol·licituds presentades ordenades de major a menor puntuació, i s'ha de realitzar entre aquestes la distribució econòmica, des de les de major a les de menor puntuació, fins a esgotar el crèdit pressupostari. Si es produeix empat entre les entitats sol·licitants que posseïsquen els requisits, es valorarà, per al desempat, el criteri de l'apartat d i, si persisteix l'empat, el criteri a).  
  
Article 7. Resolució de concessió  
1. Una vegada formalitzats els actes d'instrucció corresponents, la comissió tècnica d'avaluació elevarà, a través de l'òrgan instructor, la proposta de concessió o denegació a la persona titular de la direcció general amb competència en matèria d'esport, la qual, basant-se en l'esmentada proposta, resoldrà sobre l'ajuda i determinarà la quantia d'aquesta.  
2. La persona titular de la direcció general amb competències en matèria d'esport resoldrà la concessió o denegació de les sol·licituds presentades en el termini màxim de sis mesos comptador des de la publicació de la convocatòria en el Diari Oficial de la Comunitat Valenciana o des de la finalització del termini de presentació de sol·licituds, segons s'establisca en la convocatòria. No obstant això, les sol·licituds sobre les quals no es dicte una resolució expressa en aquest termini podran entendre's desestimades o denegades, sense perjudici de l'obligació legal de resoldre establida en la legislació sobre el procediment administratiu comú. La direcció general amb competència en matèria d'esport notificarà a les entitats interessades la resolució de concessió o denegació de les sol·licituds presentades dins del mateix termini de sis mesos.  
  
Article 8. Publicitat de les subvencions  
1. De conformitat amb l'article 18.2 de la Llei 38/2003, de 17 de novembre, General de Subvencions, la Conselleria d'Educació, Investigació, Cultura i Esport, remetrà a la Base de Dades Nacionals de Subvencions informació sobre les convocatòries i les resolucions de concessió dictades basant-se en aquesta ordre, en els termes establits en l'article 20 de l'esmentada Llei General de Subvencions.  
2. L'extracte de cada convocatòria anual es publicarà en el Diari Oficial de la Comunitat Valenciana, a través de la Base de Dades Nacionals de Subvencions.  
3. Les subvencions que es concedisquen es publicaran, com a mínim, en la pàgina web de la conselleria amb competència en matèria d'esport, amb indicació del seu import, objectiu o finalitat i entitats beneficiàries.  
4. De conformitat amb l'article 3.2 de la Llei 2/2015, de Transparència, Bon Govern i Participació Ciutadana de la Comunitat Valenciana, les entitats beneficiàries que perceben en cada convocatòria una subvenció total per import superior a 10.000 euros, hauran de donar l'adequada publicitat a aquesta, i indicar, almenys, l'entitat pública concedent, l'import rebut i el programa subvencionat. Aquesta difusió es realitzarà preferentment a través de les corresponents pàgines web.  
  
  
Article 9. Obligacions de les entitats beneficiàries  
Sense perjudici del que disposa l'article 14 de la Llei 38/2003, de 17 de novembre, General de Subvencions, són a més obligacions de l'entitat beneficiària:  
a) Mantindre's en la situació que legitima la seua concessió i complir la finalitat de la subvenció concedida.  
b) Acreditar el compliment dels requisits i les condicions que determinen la concessió o el gaudi de l'ajuda.  
c) Sotmetre's a les actuacions de control financer que corresponen a la Intervenció General, en relació amb les subvencions i ajudes concedides.  
d) Comunicar a la direcció general amb competències en matèria d'esport l'obtenció de subvencions, ajudes, ingressos o recursos per a la mateixa finalitat, procedents d'altres administracions o ens públics o privats. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació dels fons percebuts.  
e) Acreditar que està al corrent en el compliment de les seues obligacions tributàries i davant de la Seguretat Social, només en el cas de no haver atorgat autorització expressa a l'Administració valenciana, perquè obtinga directament les dades necessàries.  
f) Disposar dels llibres comptables per a garantir l'adequat exercici de les facultats de comprovació i control.  
g) Conservar els documents justificatius de l'aplicació dels fons percebuts, incloent-hi els documents electrònics, mentre que puguen ser objecte de les actuacions de comprovació i control.  
h) Fer constar expressament en els equipaments esportius utilitzats en els campionats d'Espanya de seleccions de l'any de la convocatòria el logotip de la Generalitat.  
i) Reintegrar els fons percebuts en els casos previstos en l'article 17 d'aquesta ordre.  
  
Article 10. Modificació de la resolució de concessió  
1. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
2. L'import de la subvenció concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
3. En el cas que augmente la dotació pressupostària de la línia pressupostària es distribuirà l'augment entre les entitats sol·licitants, sense obrir nou termini de sol·licituds, en aplicació dels criteris establits en aquestes bases i d'acord amb el que disposa l'article 58.2 del Reglament de la Llei 38/2003, de 17 de novembre, General de Subvencions, aprovat pel Reial Decret 887/2006, de 21 de juliol.  
  
4. Així mateix, si hi ha renúncies o revocacions, la convocatòria podrà establir la possibilitat de prorratejar l'import desafectat entre les entitats beneficiàries de les ajudes, respectant en tot cas els criteris de valoració establits en les bases.  
  
5. Podrà ser motiu de minoració de la subvenció no haver justificat la totalitat de les despeses corresponents a la subvenció de la direcció general amb competències en matèria d'esport, o no ajustar-se als conceptes subvencionables.  
  
Article 11. Compatibilitat de les subvencions  
1. Les subvencions que s'atorguen a l'empara d'aquestes bases reguladores seran compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sense perjudici del que disposa l'article 10.2 d'aquestes bases, i excepte el que indica el punt següent.  
  
2. Aquestes subvencions no seran compatibles amb aquelles que es concedisquen des de la Generalitat per a la mateixa finalitat.  
  
Article 12. Procediment de pagament  
El lliurament de les subvencions es produirà a la finalització de les activitats, amb la justificació documental prèvia de les despeses corresponents a la realització de l'activitat objecte de la subvenció.  
  
Article 13. Justificació de la subvenció  
1. La conselleria amb competència en matèria d'esport pagarà la subvenció després de la presentació de la documentació justificativa corresponent:  
a) Per a aquelles entitats que tinguen concedides subvencions de la direcció general amb competències en matèria d'esport, per a l'exercici de la convocatòria, l'import de les quals conjuntament siga inferior a 60.000 euros, la justificació revestirà la forma de compte justificatiu simplificat que, d'acord amb el que disposa l'article 75 del Reglament de la Llei General de Subvencions, haurà de contindre la informació següent:  
a.1) Una memòria d'actuació justificativa del compliment de les condicions imposades en la concessió de la subvenció, amb indicació dels punts següents: denominació del campionat, lloc i dates de celebració, classificació general on s'especificarà el resultat de la selecció de cada categoria; llista d'esportistes participants en cada modalitat, amb indicació del nom i cognoms, data i lloc de naixement i DNI. S'ha d'adjuntar material gràfic on es reflectisca la inclusió del logotip de la Generalitat en els equipaments esportius.  
a.2) Una llista classificada de totes les despeses de l'activitat subvencionada amb indicació de la persona o entitat creditora i del document, el seu import i la data d'emissió. S'han d'indicar quines d'aquestes despeses són finançades amb la subvenció concedida i la data de pagament. A més, en cada una d'aquestes s'ha d'incloure una explicació de la despesa que permeta identificar la seua finalitat i adequació a la finalitat de la subvenció.  
En les despeses imputades a la subvenció s'ha de recollir necessàriament la despesa que s'haja realitzat en concepte d'equipaments esportius, i es completarà fins al total de l'import subvencionat amb la resta de conceptes, si cal.  
a.3) Un detall d'altres ingressos o subvencions que hagen finançat l'activitat subvencionada, amb indicació de l'import i la seua procedència, o liquidació econòmica amb indicació dels ingressos i despeses.  
  
a.4) Si escau, carta de pagament de reintegrament en el cas de romanents no aplicats, així com dels interessos derivats d'aquests.  
b) Per a aquelles entitats que tinguen concedides subvencions de la direcció general amb competències en matèria d'esport, per a l'exercici de la convocatòria, l'import de les quals conjuntament siga igual o superior a 60.000 euros, els beneficiaris hauran de presentar la documentació justificativa següent:  
b.1) Memòria d'actuació justificativa indicada en l'apartat a.1 d'aquest article.  
b.2) Memòria econòmica justificativa del cost de les activitats realitzades, que haurà de contindre:  
- Una llista classificada de totes les despeses de l'activitat, amb indicació de la persona o entitat creditora i del document, el seu import i la data d'emissió. S'han d'indicar quines d'aquestes despeses són finançades amb la subvenció concedida i la data de pagament. En la despesa imputades a la subvenció s'ha de recollir necessàriament la despesa que s'haja realitzat en concepte d'equipaments esportius, i es completarà fins al total de l'import subvencionat amb la resta de conceptes, si cal.  
  
- Les corresponents factures originals, amb còpia. Les factures originals seran tornades una vegada comprovades i segellades per la direcció general amb competències en matèria d'esports.  
- Una llista detallada d'altres ingressos o subvencions que hagen finançat l'activitat subvencionada, amb indicació de l'import i la seua procedència, o liquidació econòmica amb indicació dels ingressos i despeses.  
b.3) Si escau, carta de pagament de reintegrament en el cas de romanents no aplicats, així com dels interessos derivats d'aquests.  
2. Els justificants integrants de cada compte justificatiu hauran de complir els requisits establits en el Reial Decret 1619/2012, de 30 de novembre, pel qual s'aprova el Reglament pel qual es regulen les obligacions de facturació.  
3. La convocatòria anual podrà establir com a annexos a aquesta models dels documents per a la justificació establits en aquest article.  
4. El termini de presentació de les justificacions requerides conclourà el 30 de novembre de l'any de la convocatòria. Si es festiu, passarà al primer dia hàbil següent. Excepcionalment, la convocatòria podrà establir un altre termini, degudament motivat.  
Tot això, sense perjudici de la possibilitat establida en l'article 70 del Reglament General de Subvencions, aprovat pel Reial Decret 887/2006, de 21 de juliol.  
  
  
Article 14. Pla de control  
1. La documentació justificativa permetrà comprovar la realització de l'activitat subvencionada, no obstant això, la direcció general amb competència en matèria d'esport podrà adoptar les mesures que considere oportunes per a l'adequat control de la seua execució.  
2. L'òrgan instructor ha de comprovar, a través de tècniques de mostratge aleatori simple o per raó de la quantia i/o la destinació dels fons aplicats a les despeses subvencionades, els justificants que considere oportuns i que permeten obtindre evidència raonable sobre l'adequada aplicació de la subvenció, i a aquest efecte podrà requerir l'entitat beneficiària perquè remeta els originals dels justificants de despeses seleccionades.  
  
Article 15. Despeses excloses de finançament a càrrec de la subvenció concedida  
1. Sense perjudici del que disposa l'article 31 de la Llei 38/2003, de 17 de novembre, General de Subvencions, queden, a més, excloses de la possibilitat de la seua justificació les despeses ocasionades per:  
a) Adquisició d'immobilitzat, material o immaterial de qualsevol tipus.  
b) Adquisició de béns destinats a la venda.  
c) Aportacions a sistemes complementaris de pensions.  
d) Multes i recàrrecs per pròrroga i constrenyiments imposats per qualsevol administració pública.  
e) Els bitllets emesos i no utilitzats, excepte justificació raonada.  
f) Despeses extres d'hotel (telèfon, alcohol, vídeos, tabac, propines, etc.).  
g) Indemnitzacions per raó de servei que superen les quanties màximes establides per la legislació vigent de l'Impost sobre la Renda de les Persones Físiques (IRPF). Si es presenten, es computaran exclusivament per aquestes quanties màximes.  
h) Despeses sumptuàries (tabac, regals, menjars o estades en establiments considerats de luxe, etc.) no imprescindibles per a l'exercici de l'activitat subvencionada.  
i) Despeses socials (beques, primes per assegurances de vida, etc.), excepte la quota a la Seguretat Social i la resta de cotitzacions socials.  
j) Despeses financeres i interessos deutors dels comptes bancaris.  
k) Indemnitzacions per acomiadament.  
l) Bestretes reintegrables.  
m) Despeses meritades fora del període objecte de subvenció.  
n) Aquelles despeses que es financen amb aportacions directes d'esportistes, clubs o tècnics, com ara llicències esportives, mutualitats, quotes de curset, etc.  
ñ) Despeses ocasionades per competicions o concentracions prèvies preparatòries dels campionats d'Espanya per seleccions autonòmiques.  
  
2. Respecte de l'Impost sobre el Valor Afegit (IVA):  
a) Si la federació esportiva només realitza operacions declarades exemptes en virtut del que disposa l'article 20.1.13 de la Llei 37/1992, de 28 de desembre, de l'Impost sobre el Valor Afegit, es podrà justificar íntegrament a càrrec de la subvenció concedida l'IVA suportat.  
  
b) Si la federació esportiva realitza també operacions no declarades exemptes, només podrà justificar a càrrec de la subvenció concedida l'IVA suportat no deduïble derivat d'aqueixes operacions, per aplicació del percentatge de prorrata que se li aplique.  
  
Article 16. Invalidesa de la resolució de la concessió  
Són causes de nul·litat i d'anul·labilitat de la resolució de concessió de la subvenció les previstes en l'article 36 de la Llei 38/2003, de 17 de novembre, General de Subvencions, i són aplicables en aquest cas les previsions establides en l'article mencionat.  
  
  
Article 17. Reintegrament i/o revocació de les subvencions  
1. Procedirà el reintegrament de les quantitats percebudes i l'exigència de l'interés de demora des del moment del pagament de la subvenció o, si escau, la revocació de la subvenció, en els casos següents:  
a) Incompliment de l'obligació de justificació.  
b) Obtindre la subvenció sense posseir les condicions requerides.  
c) Incompliment de la finalitat per a la qual la subvenció va ser concedida.  
d) Incompliment de les condicions imposades a les entitats beneficiàries amb motiu de la concessió de la subvenció. S'establiran uns criteris de graduació per a determinar la quantitat a percebre o l'import a reintegrar, segons el cas. Aquests criteris hauran de respondre al principi de proporcionalitat.  
e) Quan la subvenció principal siga de la conselleria competent en matèria d'esport procedirà el reintegrament de l'excés obtingut sobre el cost de l'activitat exercida.  
f) I també tots aquells casos que estableixen l'article 37 de la Llei 38/2003, de 17 de novembre, General de Subvencions, i l'article 172 de la Llei 1/2015, d'Hisenda Pública, del Sector Públic Instrumental i de Subvencions.  
2. Els casos de reintegrament s'estableixen sense perjudici dels casos en què siga procedent incoar un expedient sancionador d'acord amb el que estableixen els articles 52 i següents de l'esmentada Llei 38/2003, i els articles 173 i següents de la també esmentada Llei 1/2015.  
  
  
DISPOSICIÓ ADDICIONAL  
  
Única. Incidència pressupostària  
Aquesta ordre no comporta increment de la despesa, per tant la seua aprovació no ocasiona cap incidència pressupostària.  
  
  
DISPOSICIONS FINALS  
  
Primera. Normativa aplicable  
En tot allò que no preveu aquesta ordre, les entitats beneficiàries s'han de sotmetre al que estableixen la Llei 38/2003, de 17 de novembre, General de Subvencions; el Reial Decret 887/2006, de 21 de juliol, pel qual s'aprova el Reglament de la Llei General de Subvencions; la Llei 1/2015, de 6 de febrer, de la Generalitat, d'Hisenda Pública del Sector Públic Instrumental i de Subvencions, i la llei de pressupostos de la Generalitat corresponent.  
  
Segona. Delegació i desenvolupament  
Es delega la persona titular de la direcció general amb competència en matèria d'esport per a la facultat de convocar, concedir o denegar aquestes ajudes, i se l'autoritza per a adoptar les mesures oportunes per al compliment i aplicació d'aquesta ordre i per a resoldre totes les incidències que es plantegen en la seua interpretació i execució.  
  
Tercera. Entrada en vigor  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 28 de setembre de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI